สตง.จี้สรรพากรแจงภาษีชินฯ
ภาษีหุ้นชินวุ่น สตง.จี้สรรพากรหาช่องช่วย
5 ก.ย. 2554

ภาษีหุ้นชินวุ่น สตง.จี้สรรพากรหาช่องช่วย
แหล่งข่าวจากกระทรวงการคลัง เปิดเผยว่า สำนักงานการตรวจเงินแผ่นดิน (สตง.) ได้ส่งหนังสือถึงกรมสรรพากรให้ชี้แจงกรณีที่ไม่อุทธรณ์เรียกเก็บภาษี 1.2 หมื่นล้านบาท จากนายพานทองแท้ และ น.ส.พินทองทา ชินวัตร บุตรชายและบุตรสาวของ พ.ต.ท.ทักษิณ ชินวัตร อดีตนายกรัฐมนตรี จากการซื้อขายหุ้น บริษัท ชิน คอร์ปอเรชั่น จาก บริษัท แอมเพิล ริช ในราคาถูกกว่าตลาด
ทั้งนี้ สตง. ได้ตั้งประเด็นสอบถามว่า การต่อสู้คดีในชั้นศาลภาษีอากรกลาง ของกรมสรรพากรนั้น ได้ทำอย่างเต็มที่แล้วหรือไม่ นอกจากนี้ทำไมถึงไม่ยื่นอุทธรณ์ และเมื่อไม่ยื่นอุทธรณ์จะไปเก็บภาษีที่ใคร และจะเก็บได้หรือไม่ หากไม่ได้ ใครจะเป็นผู้รับผิดชอบความเสียหายที่เกิดขึ้น
แหล่งข่าวจากกรมสรรพากร เปิดเผยว่า กรมสรรพากรจะไม่ส่งเจ้าหน้าที่ไปชี้แจงกับ สตง. แต่น่าจะใช้วิธีตอบเป็นเอกสารไป เพราะทาง สตง. ไม่ได้กำหนดชัดเจนว่าต้องไปตอบเองหรือไม่ และการตอบด้วยหนังสือจะมีความชัดเจนไม่คาดเคลื่อน
แหล่งข่าว ยังกล่าวว่า สำหรับกรณีที่นายสาธิต รังคสิริ อธิบดีกรมสรรพากร ออกมาให้สัมภาษณ์ก่อนหน้านี้ว่า การไม่ยื่นอุทธรณ์เก็บภาษีจากนายพานทองแท้ และ น.ส.พินทองทา เพราะศาลภาษีตัดสินว่า นิติกรรมดังกล่าวเป็นอำพรางและเป็นโมฆะ เพราะศาลฎีกาคดีอาญาผู้ดำรงตำแหน่งทางการเมือง ตัดสินคดียึดทรัพย์อดีตนายกฯ ทักษิณ ว่าหุ้นทั้งหมดเป็นของอดีตนายกฯ เป็นการด่วนสรุปเกินไป เพราะในคำพิพากษาศาลภาษีไม่ได้มีการพูดไว้เลย
“ตอนนี้ฝ่ายกฎหมายและฝ่ายตรวจสอบ ของกรมสรรพากร ที่รับผิดชอบเรื่องภาษีหุ้นเรื่องนี้หนักใจมาก เพราะไปอ่านคำพิพากศาลภาษีที่นายพานทองแท้ และ น.ส.พิณทองทา ชนะคดี ทั้งหมด 78 หน้า ไม่พบคำว่า นิติกรรมอำพราง หรือนิติกรรมเป็นโมฆะ เลย” แหล่งข่าวกรมสรรพากร เปิดเผย
แหล่งข่าวเปิดเผยต่อไปว่า เจ้าหน้าที่กรมสรรพากร ยังหนักใจหาเหตุผลข้อกฎหมายที่จะไม่เก็บภาษีหุ้น 1.2 หมื่นล้านบาท กับอดีตนายกทักษิณ ในฐานะเจ้าของหุ้นตัวจริง เพราะขณะนี้ไม่แน่ใจว่า พ.ต.ท.ทักษิณ มีหน้าที่ต้องเสียภาษีดังกล่าวหรือไม่ เพราะคนที่ต้องเสียภาษีในกรณีนี้น่าจะเป็นลูกทั้ง 2 คน ที่กรมสรรพากรไม่ยื่นอุทธรณ์มากกว่า
"หากสรรพากรยื่นอุทธรณ์ ก็จะไม่มีปัญหายุ่งตามมาอย่างที่เป็นทุกวันนี้ ซึ่งตอนนี้หยิบตรงไหนคิดมาอ้าง ก็จะมีข้อแย้งว่า กรมสรรพากรช่วยผู้เสียภาษีทำให้รัฐเสียหายไปหมด" แหล่งข่าวกรมสรรพากร กล่าว